Det er en kjent sak at diabetes 2 øker i den voksne befolkningen. Denne varianten skyldes i stor grad livsstil, med usunt kosthold og lite mosjon.
Men nå viser en ny, amerikansk studie at flere barn og unge også får diabetes 1. Trenden er den samme i Norge. Personer med diabetes type 1 må ha kontinuerlig måling av blodsukker og tilførsel av insulin.
– Siden 1970-tallet har vi hatt en dobling i andelen av barn og unge under 15 år som får denne diagnosen, bekrefter Lars Christian Stene, som er seniorforsker ved Folkehelseinstituttet.
Overvekt er også lansert som en mulig utløsende årsak. Vi vet at barn og unge i snitt veier mer nå enn i tidligere tiår.
– Flere studier viser at overvekt også spiller en rolle i utvikling av diabetes 1, slik vi vet at det gjør med diabetes 2. Riktignok en noe mindre rolle, sier Stene.
For et par år siden publiserte han en studie på vektøkning i første leveår. Den viste en sammenheng mellom høy vekt hos spebarn og økt forekomst av diabetes 1.
– Men denne sammenhengen var veldig svak, sier Stene.
Det er en utfordring å forske på overvekt hos barna mellom 10 og 15 år, for å finne eventuelle sammenhenger til diabetes der.
Det er vanskelig å gjøre en god studie av dette, blant annet fordi forskerne må hente informasjon fra arkiver om barna som har fått sykdommen, og finne den samme informasjon om en tilsvarende gruppe barn som ikke har diabetes 1, slik at de kan sammenligne disse.